
Egyszerű módszer propellán elektrofil aktiválására savakkal

A biciklo[1.1.1]pentán vázrészlet a benzolgyűrű bioizosztere. Emiatt a tulajdonsága miatt gyógyszermolekulákba beépíthető, ezzel javítva annak biológiai hatását, vagy fizikokémiai tulajdonságait. [1] A biciklo[1.1.1]pentil-aminoknak, mint szintetikus építőelemeknek az ismert előállítási módszerei erélyes körülmények között, több lépésben történnek. [2]
Munkám során egy olyan előállítási utat dolgoztam ki, amivel egyszerűen állíthatók elő ezek az építőelemek, egy lépésben. Lewis-savakkal történő aktiválás során az [1.1.1]propellán reagál a kiválaszott aminnal egy lépésben. A szintetizált biciklo[1.1.1]pentil-amint egy kromatográfiás tisztítás után megkapjuk.
A kutatómunkám elején az [1.1.1]propellán és a morfolin reakcióját vizsgáltam. Eredetileg bór-trifluorid éterátot használtam Lewis-savként. A reakció nem-szelektív, a biciklusos gyűrű felnyílhat a reakció során 4-(3-metilénciklobutil)morfolint képezve. Ennek a mellékterméknek a visszaszorítása érdekében trimetilszilil-triflátot, majd 2,4,6-kollidínium-triflátot alkalmaztam, mint Lewis-sav. A morfolin után nyíltláncú, heterociklusos és aromás gyűrűt tartalmazó aminokkal és anilin-származékokkal végeztem reakciókat. A munkám során előállítottam 5 db biciklo[1.1.1]pentil-amint és 5 db (3-metilénciklobután)-amint, amelyek közül több eddig nem szerepel az irodalomban.

